Ku tirhisiwa ka pholisi ya ririmi ku ta andzisa ntirho wa vuhundzuluxeri ni vuhleri ngopfu eka tindzimi ta xintu. Swiyenge swa vuhundzuluxeri bya xiyimo xa le henhla byi ta fanele ku ndlandlamuxiwa eka tindzawulo ta mfumo ni le ka vahundzuluxeri lavo thoriwa ehandle ni vatoloki. Xilaveko lexi xa ku andzisiwa ka nhlayo ya vatirhi va swa ririmi xi ta vanga leswaku ku va ni ndzetelo wo antswisa vuswikoti eka vatirhi. Mbhurisano wa nhlengeletano hi ku hambana ka mfuwo wu hetelele wu pasisiwile ku nghenisiwa eka nongonoko wa nhlengeletano ya mani na mani ya UNESCO hi Ndzhati 2003. Vaofisiri va DAC va nghenele tinhlengeletano ta ntlawa lowu tirhaka ta INCP eNorway na UK ku lunghisela nhlengeletano wa Vaholobye, no rhurhela nhlengeletano wa ntlawa lowu tirhaka eJohannesburg hi Mudyaxihi 2002. SA na Senegal va rhangele dyondzo ya INCP eka nhluvukiso wo tumbuluxa switirho swa nawu na swa timali leswi seketelaka ndzhavuko lowu nga khomekiki wa laha tikweni na le matikweni ya le handle, xileriso lexi amukeriweke eka nhlengeletano ya Vaholobye edorobeni Kapa hi 2002.